12 baddens met besonderse uitsigte | LekkeSlaap
12 baddens met besonderse uitsigte
Lisa Croeser, 2 Desember 2021
Daar is min dinge só lekker soos om in 'n warm bad te lê, en nóg meer as dit 'n besonderse uitsig het! Kom loer 'n bietjie na ons lys van plekkies regoor die land met baddens wat met die mooiste uitsigte spog.
Headlands House Guest Lodge, Wes-Kaap
Dié luukse lodge is op die hoogste punt van die Knysna-koppe en sorg vir uitstekende uitsigte vanuit die kamers en natuurlik die baddens. Elke kamer het slaapplek vir twee en die personeel hier maak seker gaste word op die hande gedra ─ die resensies gons omtrent oor die gasvryheid by dié kuswegbreekplekkie. Aktiwiteite rondom Headlands House sluit gholfspeel, stap en sommer net lekker lê op die strand in.
NAD Living, Mpumalanga
NAD Living is net buite Witrivier en bied pragtige eenhede wat vir paartjies en gesinne geskik is. Die eenhede is op 'n plaas van veertig hektaar geleë en jou troeteldiere is welkom. Kry jou badskuim, 'n koppie tee of glasie wyn en ontspan in dié bad met 'n pragtige uitsig oor die plaas. Kom steek 'n vuurtjie aan, koel in die swembad af en geniet die gerief van dié eenhede met gaskaggels en lugversorging.
Pinnacle Bay Guesthouse, Wes-Kaap
Almal is mal oor 'n see-uitsig ─ veral as jy in die bad kan lê en ontspan terwyl jy na die branders loer. Pinnacle Bay Guesthouse is 'n luukse gastehuis op die Pinnacle Point Landgoed in Mosselbaai. Daar is kamers wat ideaal vir paartjies is en van die kamers het privaat balkonne. Julle kan die landgoed se geriewe, soos 'n gholfbaan, restaurant, spa en twee privaat strande geniet.
As julle mal is oor swem, braai of spa-behandelinge is Bundox Safari Lodge nét die plek vir julle. Julle kan ook 'n drankie by die kroeg bestel of heerlike disse by die restaurant geniet. Ontbyt en aandete is ingesluti! Bespreek 'n permatent by Bundox Safari Lodge en geniet dié geriewe en sommer nog baie meer, soos die pragtige bad met 'n uitsig wat jou sal laat voel of jy werklik deel van die natuur is. As julle mal is oor wild, sal julle mal wees oor die wildkyk-geleenthede op die perseel.
As jy dink die uitsig vanuit die bad is iets besonders, moet jy hier kliek om die die uitsig van die Jacuzzi af te sien! Forest Valley Cottages is in Knysna en bied selfsorg-eenhede vir twee tot vier gaste. Waarvoor wag jy? Kom bederf die spesiale mense in jou lewe met 'n wegbreek in dié sprokieswoud.
Daar is niks soos 'n uitsig oor die Vrystaatvlaktes om weer rus vir die siel te kry nie. Kuriake spog met selfsorg-eenhede vir paartjies en groter groepe net buite Clarens. Daar is 'n rits lekker aktwiteite in die omgewing, soos kunsvlieghengel, voetslaan, perdry en 4×4-avonture. Julle kan ook op die perseel braai of in die kamers met lugversorging ontspan.
Stoneyhall Farm, KwaZulu-Natal
Gesinspret en ontspanning is aan die orde van die dag by Stoneyhall Farm wat in Underberg in die Suidelike Drakensberg geleë is. In dié bad sal jy beslis van al jou sorge kan vergeet ─ kyk net hoe lowergroen is die natuur wat jy elke oggend of aand kan lê en bewonder. Troeteldiere is welkom, daar is eenhede vir klein en groot groepe en visvang-geleenthede is volop op die plaas. Dit klink mos nou soos 'n wenresep! Vorige gaste meen Stoneyhall Farm is die perfekte plek om weer jou siel te vind.
The View, Wes-Kaap
The View is in Langebaan en wat dié huis so lekker maak is nie net die uitsigte nie, maar die feit dat dit vir tien gaste geskik is ─ perfek vir 'n groot groep vriende of familie op soek na 'n kuswegbreek. Dié dubbelverdiepinghuis het vyf slaapkamers, 'n binnebraai en 'n swembad met temperatuurbeheer.
Oceana Beach & Wildlife Reserve, Oos-Kaap
Oceana Beach & Wildlife Reserve is naby Gqeberha (Port Elizabeth) en is die tipe wegbreek wat enige wittebrood, herdenkingswegbreek en verjaardag-bederf net nog meer spesiaal sal maak. Ontbyt, middagete, aandete, twee daaglikse wildritte en sekere drankies is by dié suites met privaat dekke ingesluit. Die reservaat is die tuiste van meer as 220 voëlspesies en dertig dierspesies, soos renosters, kameelperde en verskeie ander wat dikwels vanuit jou suite gesien kan word.
The Seaglass, KwaZulu-Natal
The Seaglass is een van die wegbreekplekkies waaroor LekkeSlapers gereeld gons. Hier kan jy B&B-verblyf in kamers wat ideaal is vir paartjies op 'n heuwel bokant Ballito bespreek. As jy mal is oor 'n see-uitsig, sal jy gaande wees oor dié bad. Van hier af kan jy maklik die area verken en dié kweekhuis-gastehuis is naby restaurante en winkels.
Ontbyt is ingesluit by Azamare, 'n gastehuis wat in Kampsbaai skuil. Die perseel is rolstoelvriendelik en geriewe sluit 'n wasgoeddiens, swembad en pendeldiens in. Verken gerus die omgewing en snuffel 'n paar heerlike eetplekkies uit, of geniet aandete of piekniekmandjies wat op versoek by Azamare beskikbaar is.
Thorn & Feather, Wes-Kaap
Thorn & Feather is naby Vermaaklikheid, veertig kilometer vanaf Stilbaai en bied eksklusiewe verblyf aan ses volwassenes en drie kinders. Ja, dié hele plek is net julle s'n! Kom geniet 'n wegbreek met geriewe soos kano's, dubbel- en enkelkajaks, twee staanroeiplanke, spane en reddingsbaadjies vir kinders. Sluit dan die dag in dié bad met 'n uitsig oor die boomtoppe af. Julle het ook privaat toegang tot die rivier met 'n jetty.
Daar het jy dit! Twaalf heerlike wegbreekplekkies waar jy 'n glasie vonkelwyn kan skink, kerse aansteek en in 'n pragtige bad kan lê en die uitsig waardeer terwyl die res van die gesin kosmaak, buite-aktiwiteite geniet of solank die vuurtjie aansteek. Bespreek nou!